CELEX: 62021CN0457
Language: mt
Date: 2021-07-22 00:00:00
Title: Kawża C-457/21 P: Appell ippreżentat fit-22 ta’ Lulju 2021 mill-Kummissjoni Ewropea mis-sentenza mogħtija mill-Qorti Ġenerali (Is-Seba’ Awla Estiża) fit-12 ta’ Mejju 2021 fil-Kawżi Magħquda T-816/17 u T-318/18, Il-Lussemburgu u Amazon vs Il-Kummissjoni

8.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 452/10
            
         
      Appell ippreżentat fit-22 ta’ Lulju 2021 mill-Kummissjoni Ewropea mis-sentenza mogħtija mill-Qorti Ġenerali (Is-Seba’ Awla Estiża) fit-12 ta’ Mejju 2021 fil-Kawżi Magħquda T-816/17 u T-318/18, Il-Lussemburgu u Amazon vs Il-Kummissjoni
      (Kawża C-457/21 P)
      (2021/C 452/11)
      Lingwi tal-kawża: l-Ingliż u l-Franċiż
      
         Partijiet
      
      
         Appellant: Il-Kummissjoni Ewropea (rappreżentanti: P.-J. Loewenthal, F. Tomat, aġenti)
      
         Partijiet oħra fil-proċedura: Il-Gran Dukat tal-Lussemburgu, Amazon.com, Inc., Amazon EU Sàrl, L-Irlanda
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali (Is-Seba’ Awla Estiża) tat-12 ta’ Mejju 2021 fil-Kawżi Magħquda T-816/17 u T-318/18, Il-Lussemburgu et vs Il-Kummissjoni;
               
            
                  —
               
               
                  tiċħad l-ewwel motiv fil-Kawża T-816/17 u t-tieni, ir-raba, il-ħames u t-tmien motiv fil-Kawża T-318/18;
               
            
                  —
               
               
                  tibgħat il-kawża lura quddiem il-Qorti Ġenerali sabiex teżamina l-motivi li għadhom ma ġewx eżaminati;
               
            
                  —
               
               
                  b’mod alternattiv, tuża s-setgħa tagħha taħt it-tieni sentenza tal-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea u tagħti deċiżjoni finali dwar it-tilwima; u
               
            
                  —
               
               
                  tirriżerva d-deċiżjoni dwar l-ispejjeż ta’ din l-istanza fil-każ li tibgħat il-kawża lura quddiem il-Qorti Ġenerali jew, fil-każ li tagħti deċiżjoni finali dwar it-tilwima, tikkundanna lil-Lussemburgu, lil Amazon EU S.à.r.l, u lil Amazon.com, Inc. għall-ispejjeż tal-kawża.
               
            
         Aggravji u argumenti prinċipali
      
      Il-Kummissjoni tinvoka żewġ aggravji insostenn tal-appell tagħha mis-sentenza appellata.
      L-ewwel aggravju: il-Qorti Ġenerali, meta ċaħdet il-konstatazzjoni ewlenija tad-Deċiżjoni kontenzjuża (1) fis-sens li kien qiegħed jingħata vantaġġ, kisret l-Artikolu 107(1) TFUE, naqset milli tagħti motivazzjoni, kisret regoli proċedurali u żnaturat id-Deċiżjoni kontenzjuża. Dan l-aggravju huwa maqsum f’żewġ partijiet:
      
                  —
               
               
                  L-ewwel parti: Fil-punti 162 sa 251 tas-sentenza appellata, il-Qorti Ġenerali żbaljat meta ċaħdet l-analiżi funzjonali mwettqa fid-Deċiżjoni kontenzjuża fir-rigward ta’ Amazon Europe Technologies SCS (iktar ’il quddiem “LuxSCS”) u l-għażla tagħha ta’ LuxSCS bħala l-parti suġġetta għal eżami għar-raġuni li LuxSCS kienet il-proprjetarja legali tal-assi intanġibbli, kienet tħallihom għad-dispożizzjoni ta’ Amazon EU S.à.r.l (iktar ’il quddiem “LuxOpCo”), u kienet tipparteċipa finanzjarjament fl-iżvilupp tagħhom. Meta għamlet dan, il-Qorti Ġenerali interpretat u applikat b’mod żbaljat il-prinċipju ta’ distakkament, bi ksur tal-Artikolu 107(1) TFUE fir-rigward tal-kundizzjoni ta’ vantaġġ, u naqset milli tagħti motivazzjoni minħabba li tat motivazzjoni kontradittorja u inadegwata. Barra minn hekk, il-Qorti Ġenerali ma aġixxietx b’mod korrett billi invokat argumenti ex officio sabiex tiċħad l-għażla, magħmula fid-Deċiżjoni kontenzjuża, ta’ LuxSCS bħala l-parti suġġetta għal eżami għar-raġuni li ma kien hemm ebda kumpannija indipendenti paragunabbli li fir-rigward tagħha kellu jiġi applikat il-metodu ta’ marġni tranżazzjonali nett għal LuxSCS. B’hekk, il-Qorti Ġenerali marret lil hinn mill-kompetenza tagħha ta’ stħarriġ ġudizzjarju, bi ksur tar-regoli proċedurali u tad-drittijiet tad-difiża tal-Kummissjoni, u żnaturat id-Deċiżjoni kontenzjuża.
               
            
                  —
               
               
                  It-tieni parti: Fil-punti 257 sa 295 tas-sentenza appellata, il-Qorti Ġenerali żbaljat meta ċaħdet il-kalkolu magħmul fid-Deċiżjoni kontenzjuża tad-drittijiet ta’ distakkament dovuti minn LuxOpCo lil LuxSCS għar-raġuni li LuxSCS, bħala l-parti suġġetta għal eżami, kellha tkun intitolata għall-valur fis-suq tal-assi intanġibbli mogħtija taħt liċenzja u li LuxSCS ma kinitx twettaq servizzi li jżidu valur baxx. Meta għamlet dan, il-Qorti Ġenerali interpretat u applikat b’mod żbaljat il-prinċipju ta’ distakkament, kisret regoli proċedurali, żnaturat id-Deċiżjoni kontenzjuża u naqset milli twettaq l-obbligu ta’ motivazzjoni tagħha.
               
            It-tieni aggravju: il-Qorti Ġenerali, meta ċaħdet l-ewwel konstatazzjoni sussidjarja ta’ vantaġġ magħmula fid-Deċiżjoni kontenzjuża, żbaljat fir-rigward tal-livell ta’ prova meħtieġ għal konstatazzjoni ta’ vantaġġ, kisret l-Artikolu 107(1) TFUE, naqset milli tagħti motivazzjoni, u kisret regoli proċedurali. Dan l-aggravju huwa maqsum fi tliet partijiet:
      
                  —
               
               
                  L-ewwel parti: Filwaqt li l-Qorti Ġenerali identifikat il-livell ta’ prova korrett meħtieġ għal konstatazzjoni ta’ vantaġġ fil-punti 310 u 513 tas-sentenza appellata, hija effettivament applikat livell differenti u iktar strett sabiex tiċħad, fil-punti 503 sa 538 tas-sentenza appellata, l-ewwel konstatazzjoni sussidjarja ta’ vantaġġ magħmula fid-Deċiżjoni kontenzjuża. Meta għamlet hekk, il-Qorti Ġenerali żbaljat fir-rigward tal-livell ta’ prova meħtieġ għal konstatazzjoni ta’ vantaġġ u naqset milli tagħti motivazzjoni minħabba li tat motivazzjoni kontradittorja.
               
            
                  —
               
               
                  It-tieni parti: Fil-punti 314 sa 442 tas-sentenza appellata, il-Qorti Ġenerali invokat b’mod żbaljat funzjonijiet imwettqa minn entitajiet tal-grupp Amazon ibbażati fl-Istati Uniti sabiex tissostanzja l-konklużjoni tagħha li l-Kummissjoni esaġerat il-kumplessità tal-funzjonijiet imwettqa minn LuxOpCo fir-rigward tal-assi intanġibbli koperti minn liċenzja. Barra minn hekk, hija naqset milli tagħti motivazzjoni għaliex qieset li l-funzjonijiet imwettqa minn LuxOpCo fir-rigward tad-ditta Amazon u b’rabta man-negozju ta’ bejgħ bl-imnut u ta’ servizzi ta’ Amazon fl-Ewropa ma kinux uniċi. Meta għamlet hekk, il-Qorti Ġenerali interpretat u applikat b’mod żbaljat il-prinċipju ta’ distakkament, bi ksur tal-Artikolu 107(1) TFUE fir-rigward tal-kundizzjoni ta’ vantaġġ, u naqset milli tagħti motivazzjoni minħabba li tat motivazzjoni inadegwata.
               
            
                  —
               
               
                  It-tielet parti: Fil-punti 499 sa 537 tas-sentenza appellata, il-Qorti Ġenerali ma aġixxietx b’mod korrett billi invokat argumenti ex officio sabiex tiċħad l-ewwel konstatazzjoni sussidjarja ta’ vantaġġ magħmula fid-Deċiżjoni kontenzjuża għar-raġuni li l-użu mill-Kummissjoni tal-metodu tal-qsim tal-profitti flimkien ma’ analiżi tal-kontribuzzjoni ma jistabbilixxix li d-deċiżjoni fiskali neċessarjament tagħti vantaġġ. Meta għamlet hekk, il-Qorti Ġenerali marret lil hinn mill-kompetenza tagħha ta’ stħarriġ ġudizzjarju, bi ksur tar-regoli proċedurali u tad-drittijiet tad-difiża tal-Kummissjoni.
               
            
         (1)  Deċiżjoni tal-Kummissjoni (UE) 2018/859 tal-4 ta’ Ottubru 2017 dwar għajnuna mill-Istat SA.38944 (2014/C ex 2014/NN) implimentata mil-Lussemburgu lil Amazon (ĠU 2018, L 153, p. 1; iktar ’il quddiem id-“Deċiżjoni kontenzjuża”).